Patriarhul Constantinopolului, după tragedia de la "Matei Balș": Suferim împreună cu întreg poporul.
Patriarhul Ecumenic Bartolomeu a transmis o scrisoare Preafericitului Patriarh Daniel în urma tragediei de la Matei Balș. 11 persoane au murit în urma incendiului care a avut loc la Institutul Național "Matei Balș" din Capitală în 29 ianuarie.
Patriarhul Constantinopolului și-a exprimat, printr-o scrisoare, "profunda compasiune" în urma incendiului de la Institutul "Matei Balș" din București."Ne rugăm pentru odihna sufletelor victimelor nevinovate și pentru mângâierea de la Dumnezeu a rudelor acestora, precum și pentru grabnica însănătoșire a celor răniți", scrie Patriarhul Constantinopolului în scrisoarea adresată Patriarhului Daniel, citată de basilica.ro."Suferim împreună cu Biserica soră a României și cu întregul popor român binecredincios", mărturisește Patriarhul Ecumenic care se roagă pentru poporul român "ca Dumnezeul dragostei și al milei să îl păzească de toată primejdia și să îi dăruiască tot darul desăvârșit și toată binecuvântarea cea de sus".